30 Julie: Die Here het vir jou ‘n plekkie. – Jan van der Watt - www.bybelkennis.co.za
by Mitch Kalp · Published 30/07/2017 · Updated 11/07/2017
1 Kor 12:21-31 (fokus 12:27-31)
Toe ek grootgeword het was die bioskope nog nie so spoggerig soos vandag waar daar plekke bespreek word nie. Jy het jou kaartjie gekoop en as die deur oopgaan het jy maar gestorm vir jou plek. As jy nie vinnig genoeg was nie, het dit maklik gebeur dat jy die hele fliek deur dikbek sit oor die stoel wat jy nie gekry het nie. Dan was die fliek ook sommer nie meer lekker nie.
Die Here werk nie so nie; Sy plekke is bespreek en Hy weet wie waar moet sit. Hy het vir jou ‘n plekkie, ‘n spesiale plekkie in sy gemeente. Dit is ook reg so, want dit is nie jou gemeente nie, dit is sý gemeente. As dit waar is dat die Here vir jou ‘n plekkie het (en dit is) wat word dan van jou verwag? Die belangrikste ding is om so mooi na die Here te luister dat jy presies kan agterkom watter plek in die gemeente die Here vir jou bedoel het. Miskien is dit nie die mooiste, grootste of die beste stoel nie, maar dit is jóú stoel. Dit is waar die Here jou wil hê. En glo my, dit is ook waar jy uiteindelik die nuttigste en gelukkigste gaan wees.
Ons moenie God se dinge vir Hom probeer reël nie. Ons moet toelaat dat Hy ons gebruik is sy gemeente soos Hy wil. Hy weet tog die beste. Wat jy dus in die gemeente kry om te doen, klein of groot, doen dit met oortuiging en vreugde. Moet net nie die hele tyd sit sanik oor ander se stoele nie. Dan gaan jy jou eie stoel nooit kan geniet nie.